ساھگانی تّر ءُ مان تّر زندگی چی بیت کنت
گوں نگاھاں بیت آسر زندگی چی بیت کنت
بینگیں رکانی ھوشام ءَ منا دیریں جتگ
گرمیں بالاد شِنگیں مھپر زندگی چی بیت کنت
تئ ودار ءَ من ھمائیں لِک پاد اوشتاتگاں
تو نیاتک ئے پُل گوھر زندگی چی بیت کنت
کی در ءَ ٹُکاں دمانے ءُ کجا سجدہ کناں
تراولیں سِتکانی راھسر زندگی چی بیت کنت
اے زمانگ آجزیں ما را دگہ چی دات کنت
رِتکگاں ارسانی جمبر زندگی چی بیت کنت
آزمان ءَ ھچ نہ منتگ بید ءِ شِینک ءُ جمبر ءَ
میس اِتگ ایمانُ باور زندگی چی بیت کنت
مردمے رپتگ ھمائیں عارف ءِ شوھازگ ءَ
گوں زھیراں بیت واتر زندگی چی بیت کنت
عارف شھم